**E L Ő T E R J E S Z T É S**

#  **Szombathely Megyei Jogú Város Közgyűlésének 2020. június 25-i ülésére**

Javaslat az SOS-Gyermekfalu Magyarországi Alapítványával kötött együttműködési megállapodás elfogadására

Szombathely Megyei Jogú Város Önkormányzata 2010. július 7. napján, határozott idejű, öt évre szóló együttműködési megállapodást kötött az SOS-Gyermekfalu Magyarországi Alapítványával (a továbbiakban: Alapítvány), az ideiglenes hatállyal elhelyezett, valamint az átmeneti vagy tartós nevelésbe vett gyermekek, fiatal felnőttek gyermekvédelmi szakellátásáról (otthont nyújtó ellátás, utógondozói ellátás) történő gondoskodás tárgyában.

Az együttműködési megállapodás 2015. május 11. napján újabb öt évre, 2020. június 30. napjáig került aláírásra. Az Alapítvány ügyvezető igazgatója kérelemmel fordult az Önkormányzathoz, és a megkezdett együttműködés folytatását kérte további öt év időtartamra.

Felelősséget érezve a gyermekvédelmi szakellátásban részesülő gyermekek és fiatal felnőttek életkezdése iránt, Szombathely Megyei Jogú Város Önkormányzata továbbra is együtt kíván működni az Alapítvánnyal.

Az elkészült együttműködési megállapodás-tervezet tartalmilag megegyezik a 2020. június 30. napjáig érvényben lévő együttműködési megállapodásban foglaltakkal. A tervezet szerint:

* az Alapítvány továbbra is biztosítja a gyermekvédelmi szakellátást nyújtó intézményeiben elhelyezett szombathelyi illetőségű gyermekek és fiatal felnőttek ellátását a mindenkori üres férőhelyek erejéig,
* az Önkormányzat az Alapítvány részére továbbra is évi 3 millió forint összegű támogatást nyújt a fejlesztőpedagógiai szolgáltatás biztosításához,
* a nagykorú utógondozói ellátásban részesülő fiatalok, valamint nevelőszülők elhelyezése céljából az Önkormányzat ezután is biztosítja az alábbi bérlakásokat:
* Szombathely, Bem József u. 6. 1/6.
* Szombathely, Rohonci u. 34. 1/4.
* Szombathely, Kőszegi u. 44. 1/9.

- az Önkormányzat továbbra is vállalja - a szombathelyi bérlakás-állomány lehetőségeihez mérten - egy fő lakhatására alkalmas, otthonteremtési támogatásban, vagy SOS lakáshoz jutási támogatásban részesülő nagykorú fiatal önálló életkezdése céljából önkormányzati bérlakás biztosítását. A lakások bérlői atámogatásban részesülő nagykorú fiatal, illetve a nagykorú utógondozói ellátottak lehetnek, akiket Szombathely Megyei Jogú Város Közgyűlése szociális és lakásügyekkel foglalkozó bizottságának az Alapítvány ajánlása alapján kialakított javaslata alapján, a polgármester jelöl ki.

Az előterjesztés 1. számú mellékletét képező együttműködési megállapodást a Közgyűlés jóváhagyása esetén a felek 2020. július 1. napjától öt éves időtartamra kötik.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. június „ ”**

 /: **Dr. Nemény András** :/

HATÁROZATI JAVASLAT

**…/2020. (VI. 25.) Kgy. számú határozat**

1. A Közgyűlés az SOS-Gyermekfalu Magyarországi Alapítványa és Szombathely Megyei Jogú Város Önkormányzata között 2020. július 1. napjától öt éves időtartamra kötendő együttműködési megállapodást az előterjesztés 1. számú melléklete szerinti tartalommal jóváhagyja.
2. A Közgyűlés felhatalmazza a polgármestert az együttműködési megállapodás aláírására.

**Felelősök:** Dr. Nemény András, polgármester

 Dr. László Győző, alpolgármester

 /A végrehajtás előkészítéséért:

 Stéger Gábor, a Közgazdasági és Adó Osztály vezetője

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (az 1. pont vonatkozásában)

2020. június 30. (a 2. pont vonatkozásában)